ÜMUMDÜNYA ƏDALƏT EVİ

30 dekabr 2021

Qitə Müşavirləri Heyətlərinin Konfransına

Sevgili dostlar,

1. Bu ilin Rizvanında biz əsrin dörddə biri ərzində öyrənmək, böyümək və bəşəriyyətə xidmət etmək üçün Bəhai dünyasına xəyal edilməyən qabiliyyət qazandırmış bir transformasiya prosesindən onun necə keçdiyini təsvir etdik. Lakin bu dövrün nailiyyətləri nə qədər parlaq olsa da, onlar qarşıdakı nailiyyətlərin kölgəsində qalacaqdır. Bu yaxınlarda başlamış yeni silsilə Planların sonunda Bəhai icması işartılarını indi çətin ki görə biləcəyi qabiliyyətləri əldə etməli olacaqdır. Qarşıdan gələn günlərdə müzakirələrinizdə belə gücləndirilmiş bir icmanı yaratmaq üçün nələrin tələb olunduğunu araşdırmaqla məşğul olacaqsınız.
2. Həzrət Bəhaullah bəyan edir ki, “fani insanların tam yoxluqdan varlıq aləminə qədəm qoymasının məqsədi odur ki, onlar dünyanın yaxşılaşdırılması üçün çalışsınlar və birlikdə razılıq və ahəng içində yaşasınlar”. Bunu mümkün etmək üçün O, təlimlər nazil etmişdir. Şüurlu şəkildə bu kollektiv məqsədə nail olmaq istəyən bir cəmiyyət qurmaq ancaq bu nəslin deyil, gələcək çoxlu nəsillərin işidir, Həzrət Bəhaullahın ardıcılları isə bu təşəbbüsdə onlarla birgə işləyən hər kəsə qucaq açırlar. Bu, canlı, ətrafayönəlik icmaları necə yetişdirməyi öyrənmək deməkdir; bu, ruhani və maddi tərəqqiyə necə nail olmağı o icmaların öyrənməsi deməkdir; bu, o tərəqqinin istiqamətinə təsir edən diskurslara necə töhfə verməyi öyrənmək deməkdir. Bu fəaliyyət sahələri, əlbəttə, tanış sahələrdir. Bir perspektivdən baxdıqda, onlar kifayət qədər fərqlidir, hər birinin öz xarakterik xüsusiyyətləri və imperativləri vardır. Amma onların hamısı insan ruhunda gizli olan enerjini oyatmağın və onu cəmiyyətin yaxşılaşdırılmasına yönəltməyin yollarını təmsil edir. Birlikdə isə onlar Əmrin Vəlisinin Bəhai dininin “cəmiyyətqurucu gücü” kimi təsvir etdiyi şeyin azad olması vasitələridir. Həzrət Bəhaullahın Əmrinin fitrətən malik olduğu bu güc bəşəriyyətə xidmət etməyi öyrənən və Allahın Sözünü yayan Bəhai icmasının hətta ən erkən mərhələsində olan səylərində belə görünür. Və hərçənd Onun Vəhyində öngörülən dünya cəmiyyəti, əlbəttə, hələ çox uzaqdır, amma Onun təlimlərini öz sosial gerçəkliklərinə tətbiq etməyi cidd-cəhdlə öyrənən icmalar çoxdur. Bu Günün əzəmətindən və hərəkətlərinin əhəmiyyətindən agah olaraq ilahi təlimlərin formalaşdırdığı cəmiyyətin meydana çıxması üçün çalışan ruhlar son dərəcə mübarəkdirlər.
3. Rizvanda başlamış silsilə qlobal Planlar tam iyirmi beş il davam edəcək. Bu dövr Əmrin gəmisini Bəhai Erasının üçüncü əsrinə aparacaq və 2046-cı ilin Rizvanında yekunlaşacaqdır. Bu dövr ərzində Bəhai dünyası yeganə bir məqsəd üzərində fokuslanacaqdır: Bəhai dininin cəmiyyətqurucu gücünü getdikcə daha böyük ölçüdə azad etmək. Bu əhatəli məqsəd üçün çalışmaq fərdi inananın, yerli icmanın və Bəhai Dininin təsisatlarının qabiliyyətlərinin bundan sonra da artırılmasını tələb edəcəkdir. Planın bu daimi üç protaqonistinin hər birinin özünün oynayacağı rolu var və hər birinin inkişaf etdirməli olduğu qabiliyyət və keyfiyyətləri var. Lakin onların heç biri təkbaşına özünün bütün potensialını üzə çıxarmağa qadir deyil. Məhz onların bir-birilə dinamik münasibətlərinin möhkəmləndirilməsilə onların gücləri kombinə olunur və dəfələrlə artır. Həzrət Əbdül-Bəha izah edir ki, bir xalqda əməkdaşlıq və qarşılıqlı yardım keyfiyyətləri nə qədər çox üzə çıxarsa, “insan cəmiyyəti tərəqqi və firavanlıqda o qədər irəli gedər”; Bəhai dinində isə bu prinsip fərdlərin, təsisatların və icmaların qarşılıqlı fəaliyyətlərini fərqləndirir və şəkilləndirir, və bu, Əmrin bədəninə mənəvi-əxlaqi enerji və ruhani sağlamlıq verir.
4. Planın prosesləri ilə yetişdirilməkdə olan alovlanmış ruhlar Həzrət Bəhaullahın təlimləri – “hər bir xəstəliyin ən kəsərli dərmanı” – barədə getdikcə daha dərin anlayış əldə etməyə və onları öz cəmiyyətlərinin ehtiyaclarına tətbiq etməyə çalışırlar. Onlar fərdin rifahının bütövlükdə cəmiyyətin rifahı üzərində qurulduğunu etiraf edərək hamının firavanlığına bağlıdırlar. Onlar tərəfkeşlikdən və dünyəvi hakimiyyət rəqabətindən qaçan sədaqətli vətəndaşdırlar. Onlar fərqliliklərin fövqünə qalxmaq, baxışları bir ahəngə gətirmək, qərar qəbul etmək üçün məşvərətin istifadəsini irəlilətmək üzərində fokuslanmışlar. Onlar stabil bir sosial nizamın kərpicləri olan – etibar, əməkdaşlıq, səbir və xoşgörü kimi keyfiyyət və münasibətləri vurğulayırlar. Onlar insanın tərəqqisi üçün rasionallığı və elmi ən mühüm elementlər kimi müdafiə edirlər. Onlar tolerantlıq və anlayışın tərəfində durur, fikirlərində bəşəriyyətin mahiyyətcə birliyini ən yüksək yerdə tutaraq hər kəsə əməkdaşlıq üçün potensial tərəfdaş kimi baxır və hətta ənənəvi olaraq bir-birlərinə ədavəti olan qruplar arasında belə yoldaşlıq hissləri bəsləməyə çalışırlar. Onlar materializm qüvvələrinin onların ətrafında necə işlədiyinin fərqindədirlər və dünyada qalmaqda davam edən çoxlu ədalətsizliklərə açıq gözlə baxırlar, amma eyni dərəcədə də birliyin yaradıcı gücü və insanlığın altruizm qabiliyyəti barədə aydın baxışa malikdirlər. Onlar ürəkləri dəyişmək və etibarsızlığı aşmaq üçün həqiqi dinin malik olduğu gücü görürlər və beləliklə, gələcəkdə olacaqlar barədə əmin olmaqla tərəqqinin baş verə biləcəyi şərtləri yetişdirmək üçün işləyirlər. Onlar inanclarını səxavətlə başqaları ilə bölüşür və bu zaman hər bir ruhun vicdan azadlığına hörmət edirlər və öz meyarlarını heç vaxt kiməsə təkidlə qəbul etdirmirlər. Onlar heç də bütün cavabları tapdıqları iddiasında olmayaraq nə öyrənmiş olduqlarını və hələ nələri öyrənməli olduqlarını aydın başa düşürlər. Onların səyləri hərəkət və düşünmə-təhlilin bir-birini əvəzləyən ritmində irəli gedir; geriləmələr onları təlaşa salmır. Artan sayda insanların bu xarakterə malik icmalar qurulmasına kömək etdiyi yerlərdə, insanların sosial mövcudluğunu, həmçinin onların daxili həyatlarını dəyişməkdə Əmrin gücü getdikcə daha da görünən olur. Planın əsas məqsədinin cidd-cəhdlə izlənməsi, biz əminik, çoxlu belə icmaların meydana çıxmasına səbəb olacaq.

*Klasterlərin hərəkatı*

1. Bəhai dininin cəmiyyətqurucu gücünün daha böyük bir ifadəsi, ilk növbədə və ən başlıcası, dünyanın hər bir yerində dəstələrlə daxilolma prosesinin daha da irəlilədilməsini tələb edir. Həzrət Bəhaullahın Vəhyinin nurunun getdikcə daha geniş yayılması və Onun Dininin köklərinin cəmiyyətin torpağına daha da dərin işləməsi kimi mahiyyətcə ruhani olan təşəbbüslərin ölçülə bilən nəticələri var: böyümə proqramlarının başladıldığı klasterlərin sayı və onların hər birinin yetişdiyi intensivlik dərəcəsi. Hər iki ölçü cəhətdən sürətli irəliləyiş üçün indi vasitələr mövcuddur. İsmi-Əzəmin icmasının indiki qlobal Planlar silsiləsində yerinə yetirməyə can atmalı olduğu hədəf dünyanın bütün klasterlərində intensiv böyümə proqramları qurmaqdır. Bu nəhəng məqsəd fəaliyyətin heç vaxt görünməmiş bir miqyasda genişləndirilməsini və intensivləşdirilməsini nəzərdə tutur. Bu hədəf istiqamətində sürətli tərəqqiyə Doqquzillik Plan ərzində nail olunmalıdır.
2. İlk addım olaraq sizdən xahiş edirik ki, öz ərazilərini klasterlərə bölmə sxemində hər hansı tənzimləmənin faydalı olub-olmayacağını müəyyən etməkdə Milli Ruhani Məhfillərə və Regional Bəhai Şuralarına yardım edəsiniz. Bildiyiniz kimi, klaster Planın fəaliyyətlərinin idarəolunan və dayanıqlı bir tərzdə stimulə edilə biləcəyi bir ərazi təyinatıdır. Son iyirmi bir il ərzində müxtəlif kontekstlərdə və dünyanın müxtəlif yerlərində “idarəolunan” klaster ölçüsü barədə çox şeylər öyrənilmişdir; bəzi ölkələrdə böyümənin təsirlərindən qaynaqlanan hansısa modifikasiyaları artıq nəzərdən keçirməyə başlamışlar. Bir çox hallarda bu yenidən qiymətləndirmə hər hansı bir dəyişikliyə aparmayacaq, lakin bəzi hallarda bir klasterin bölünməsinə, yaxud ölçüsünün kiçildilməsinə səbəb olacaq, bəzən isə bir klasterin ölçüsünün genişlənməsi ilə nəticələnəcək. Təbii relyefinə görə çox kasad məskunlaşılmış ərazilər klasterləşmə sxeminə daxil olmaya bilər. Əlbəttə, belə yerlərdə yaşayan inananlar hərəkət çərçivəsinin öz vəziyyətlərinə mümkün qədər çox tətbiq oluna biləcək elementlərini qəbul edəcəklər.
3. Klasterlərin inkişaf kontiniumu üzrə hərəkatı icmanın genişlənməsi və möhkəmlənməsinin əsas modeli olaraq qalacaqdır. İnkişaf yolunun izlənməli olan xüsusiyyətləri, konkret olaraq isə bu yolda tərəqqini göstərən birinci, ikinci və üçüncü əlamətdar mərhələlər bizim əvvəlki mesajlarımızdan və öz təcrübələrindən dostlara artıq məlumdur və biz əvvəllər bəyan etdiklərimizi təkrar etməyə ehtiyac hiss etmirik. Birillik Planın sonuna biz 6000-dən çox klasterdə böyümə proqramının olacağını gözləyirik ki, bunlardan da 5000-ə yaxını ikinci əlamətdar mərhələni keçmiş olacaq, bunların isə 1300-də inananlar daha irəli getmiş olacaqlar. Qarşıdakı doqquz ildə bu rəqəmlər əhəmiyyətli dərəcədə yüksəlməlidir. Hər bir ölkədə klasterləşmə sxeminə hər hansı düzəlişlər müəyyən edildikdən sonra sizdən xahiş edirik ki, Plan müddətində müvafiq olaraq birinci, ikinci və üçüncü əlamətdar mərhələlərin keçildiyi tərəqqini əldə edəcək klasterlərin sayı barədə proqnoz vermək üçün Milli Məhfillər və Regional Şuralarla işləyəsiniz. Bunu nəzərə almaq lazımdır ki, bunlar ancaq yaxşı əsaslandırılmış təxminləri nəzərdə tutur; onlar lazım olarsa, sonradan dəqiqləşdirilə bilər və bunun üzərində həddən artıq çox dayanmaq lazım deyil. Ona görə, biz xahiş edirik ki, bu qiymətləndirmələrin nəticələri Novruza qədər Bəhai Dünya Mərkəzinə göndərilsin. Belə olan halda biz Rizvanda Doqquzillik Plan üçün Bəhai dünyasının ümumi kollektiv canatmalarını izhar edə biləcəyik.
4. Biz fərqindəyik ki, Bəhai dininin öz inkişafında hələ erkən mərhələdə olduğu bəzi regionlar və ölkələr vardır və təxirəsalınmaz ehtiyac vardır ki, bu yerlərdə böyümə prosesinin sürətləndirilməsi barədə Bəhai dünyasının öyrənmiş olduğu şeylərdən faydalanması təmin edilsin. Aydınlaşan vacib bir dərs üçüncü əlamətdar mərhələni keçmiş bir klasterin bir region üçün kəsb etdiyi sonsuz dəyərdir. Elə ki konkret bir klasterdə dostlar belə bir tərəqqinin nəzərdə tutduğu bir sıra qabiliyyətləri inkişaf etdirdilər və icma quruculuğu fəaliyyətləri barədə bəsirətləri yaymaq və təcrübəni bölüşmək vasitələri yerində oldu, onda ətraf klasterlərdə genişlənmə və möhkəmlənmə işinin tez sürət yığması mümkün olur. Bunu nəzərdə saxlayaraq, zəruridir ki, Doqquzillik Plan ərzində hər bir ölkədə və hər bir regionda ən azı bir klasterdə böyümə prosesi bu intensivlik səviyyəsinə çatsın. Bu, Planın əsas məqsədlərindən birini təşkil edir və çoxlu sayda arınmış ruhların cəmləşdirilmiş səyini tələb edəcək. Bunu həyata keçirmək yolunda bir neçə strategiya tətbiq etmək üçün Beynəlxalq Təbliğ Mərkəzi sizinlə işləməyə hazırdır. Bunların arasında ən başlıcası hərəkət çərçivəsi ilə tanış olan və bir neçə il ərzində Əmrə xidmət etmək yolunda əhəmiyyətli zaman və enerji həsr etmələri üçün hazırlanmış beynəlxalq və daxili pioner komandalarının yerləşdirilməsi olacaq. Siz Milli Ruhani Məhfil və Regional Bəhai Şuralarına, keçmişin çoxlu sayda qəhrəman ruhlarının izləri ilə gedərək Əmrin işığının hər bir torpaqda parlaq şəfəq saçmasını təmin etmək üçün ayağa qalxa biləcək inananları təşviq etməyin təxirəsalınmazlığını təlqin etməli olacaqsınız. Biz, xüsusilə, köməyin və həmçinin başqa vasitələrlə dəstək verməyin lazım olduğu yerlərə pionerlər axını yaratmaq üçün güc və təcrübənin toplanmış olduğu ölkə, region və klasterlərə baxırıq. Bu dəstək axını tərəqqi üçün olduqca mühüm olan əməkdaşlıq və qarşılıqlı yardım ruhunun sistematik hərəkətdə özünü göstərməsinin daha bir yoludur.
5. Əvvəlki silsilə Planların – xüsusilə, sonuncu Beşillik Planın – nailiyyətləri təbliğ işindəki nəhəng irəliləyiş olmadan baş verə bilməzdi. Bu işin vacib bir boyutu ruhani mövzularda söhbətlərlə məşğul olmaq qabiliyyətidir, bir qabiliyyət ki, sizin 2015-ci il konfransınıza bizim mesajımızda araşdırılmışdı, orada biz onun institut kurslarında iştirakla və praktiki təcrübə qazanmaqla necə inkişaf etdirildiyini təsvir etmişdik. Bu aşkardır ki, sıravi səviyyədə açılan fəaliyyət modeli həssas ruhların – bəzən bütöv ailələr və ya yaşıd qrupların – Bəhai dininin baxışına və Həzrət Bəhaullahın Şəxsiyyətinə maraq oyadan və mənalı söhbətlərdə iştirak edə biləcəkləri çeşidli ortamlar açır. Zaman keçdikcə çoxlu belə ruhlar, xüsusilə onlar xidmət vasitəsilə icma həyatında iştirak etmək üçün inam əldə etdikcə özlərini Bəhai icması ilə eyniləşdirməyə başlayırlar. Əlbəttə, icma bir şəxsin icma ilə saxlamaq istədiyi böyük ya kiçik olsun, istənilən dərəcə ünsiyyəti xoş qarşılayır. Bununla belə, Həzrət Bəhaullahı Allahın Məzhəri kimi tanımaq və məxsusi olaraq Bəhai icmasında üzvlüklə bağlı olan imtiyaz və məsuliyyətləri qəbul etmək bir şəxsin ruhani inkişafında Bəhai fəaliyyətlərinə müntəzəm cəlb olunmaq və ya Bəhai prinsiplərinə dəstək verməkdən kifayət qədər fərqli olan müstəsna bir andır. Təcrübə göstərmişdir ki, bir nahiyədə icma quruculuğu fəaliyyətlərinin yaratdığı mühit belə bir addım atmağı istəyən istənilən kəsi bunu asanlıqla etməyə qabil edir. Bu cür fəaliyyətlərin qoyulduğu yerlərdə dostlar unutmamalıdırlar ki, Bəhai dininin qapıları taybatay açıqdır və onlar astanada dayanan insanları cəsarətləndirməlidirlər. Bu cür fəaliyyətlərin artıq yaxşı qurulduğu ərazilərdə çoxlu inananlar aşkar edirlər ki, canlı, genişlənən fəaliyyət modeli təbii olaraq buna gətirir ki, ailələr, dostlar qrupları və hətta ailə topluları Əmrə daxil olmağa hazır olurlar. Çünki kollektiv kimlik hissini paylaşan insanlar arasında icmaya qoşulmaq imkanlarının açıq və inklüziv şəkildə müzakirə olunduğu mühitlərdə ruhlar bu addımı bir yerdə atmaq üçün daha asanlıqla cürətlənmiş olurlar. Bəhai təsisatları, xüsusilə, Yerli Ruhani Məhfillər elə bir təfəkkür tərzi qəbul etməlidirlər ki, bu cür açılışa imkan versin və istənilən maneənin aradan qaldırılmasını təmin etsin.
6. Biz sizdən və köməkçilərinizdən xahiş edirik ki, harada yaşamalarından asılı olmayaraq, Əmri öz ətraflarında təbliğ etməyin effektiv yolları üzərində dövri olaraq düşünməkdə inananlara kömək edəsiniz və onların ürəklərində İlahi Mələkutun təyidlərini cəzb edəcək təbliğ ehtirasını alovlandırasınız. İman bərəkəti əta edilmiş ruhlar hər yerdə və hər an eşidən qulaq axtararaq bu bəxşişi qohumları, dostları, sinif yoldaşları, iş yoldaşları və əvvəllər görüşmədikləri insanlarla söhbətlər vasitəsilə bölüşmək üçün təbii istəyə malik olurlar. Fərqli ortam və şəraitlər müxtəlif yanaşmalar tələb edir və dostlar olduqları yerdə nəyin ən effektiv olması barədə davamlı öyrənmə prosesi ilə məşğul olmalıdırlar.

*Ən qabaqcıl klasterlərdən öyrənmək*

1. Altı il əvvəl biz böyümə kontiniumu boyunca dostların üçüncü əlamətdar mərhələni keçmiş olduqları klasterin səciyyəvi xüsusiyyətlərini sizin üçün təsvir etmişdik. Buraya qədər gəlib çıxmaq spesifik qonşuluq və ya kəndlərdə intensiv fəaliyyətin baş verməsi deməkdir, amma bu, həm də klaster boyunca yaşayan inananların əksəriyyətinin uzlaşdırılmış səylərini – başqa sözlə, icma quruculuğu işində hamılıqla iştirakın yüksəldiyi bir ruhu – nəzərdə tutur. Praktikada bu, klasterin harasında yaşamalarından asılı olmayaraq Planın hərəkət çərçivəsini yaradıcı və ağıllı bir şəkildə öz şəraitlərinin gerçəkliyinə tətbiq edən kifayət qədər çox bəhailərin səfərbər edilməsi deməkdir. Bu, bir yerdə işləyən və özlərinin genişlənən nüvəyə mənsub olduqlarını görməkdə şüurlu qərar verən ailələri və fərdi inananları nəzərdə tutur. Dostların bu cür qrupları mənsub olduqları şəbəkələrə – iş və ya dərs yeri, yerli məktəb, yaxud başqa bir tip icma mərkəzinin yaratdığı şəbəkələr – daxil olmaqla və onlarla birlikdə xidmət etmək üçün ayağa qalxan insanları müşayiət etməklə öz fəaliyyətlərində iştirak çevrəsini genişləndirməyə başlayırlar. Bu səylərin çox böyük dəyəri var. Hətta bir klasterdə bir neçə çiçəklənən intensiv fəaliyyət mərkəzləri olduqda belə, klasterin digər hissəsində qoyulan səylər hələ də baş verən bütün fəaliyyətlərin böyük bir hissəsini təşkil edə bilər. Bununla bağlı biz həmçinin, Bəhai dininə həssaslıq göstərmiş, lakin klaster boyunca yayılmış spesifik bir əhali seqmentinə sistematik olaraq yetişmək üçün bəzi klasterlərdə atılan addımları da qiymətləndiririk. Buna icma quruculuğu işinin xüsusi bir forması kimi baxmaq olar və bu, böyük perspektiv vəd etməkdə davam edir. Planın işində bütün formalarda iştirak artdıqca bir-birinin təcrübəsindən öyrənmək və bir-birində təbliğ sevincini alışdırmaq üçün dostların qarşısında çoxlu fürsətlər meydana çıxır.
2. Əlbəttə, həssas qonşuluq və kəndlərdə görülən iş son illərdə xüsusi olaraq diqqət mərkəzində olmuşdur. Belə yerlərin sakinləri Bəhai fəaliyyətlərində böyük saylarda iştirak etməyə başladıqca işin içində olan kompleksliyin öhdəsindən gəlmək üçün koordinasiyaya daha böyük diqqət vermək lazım gəlir. Hər bir intensiv fəaliyyət mərkəzi daxilində ailə qrupları arasında əməkdaşlıq sxemləri meydana çıxır, hansı ki, icma quruculuğu fəaliyyətlərinin genişlənib yaxında yaşayan çoxlu ailələri əhatə etməsi baxışı ilə öz aralarında bu fəaliyyətləri təşkil edirlər; dostların qeyri-formal şəbəkəsi gedən fəaliyyətlərə təşviq və dəstək verir. Belə yerlərdə gündəlik həyatın xarakteri orada sitayiş və xidmətin eyni zamanda çoxlu insanları əhatə etməklə əziz tutulduğu bir mədəniyyətin yaranmasına uyğunlaşır. Ruhyüksəldici, yaxşı hazırlanmış icma yığıncaqları – bəzi hallarda düşərgə və festivallara qədər genişlənməklə – artan tezliklə baş verir, musiqi və mahnılar belə tədbirlərdə qabarıq xüsusiyyət kimi üzə çıxır. Doğrudan da, incəsənət bütövlükdə, bir icmanın inkişafında lap əvvəldən ayrılmaz bir hissə olmaqla belə ortamlarda sevinc yaratmaq, birlik bağlarını möhkəmləndirmək, biliyi yaymaq, anlayışı möhkəmlətmək, həmçinin, geniş cəmiyyətdən olanları Əmrin prinsipləri ilə tanış etmək üçün vacib bir vasitədir. Və təbii olaraq, fokus ciddi şəkildə ətrafayönəlik baxışda qalmaqda davam edir: çiçəklənən bir hərəkət modelinin meyvələrini Bəhai dini ilə hələ tanış olmayan ruhlarla davamlı olaraq bölüşmək yollarının tapılması.
3. Bütün bunlarla yanaşı biz spesifik, ürəkləndirici, bir təzahür də müşahidə etmişik ki, onun yeni bir hüdudu göstərən erkən işartılarını biz sizin 2015-ci ildəki konfransınıza ünvanlanmış mesajımızda təsvir etmişdik. Hərçənd böyük sayları necə qəbul etməyin öyrənilməsi üçüncü əlamətdar mərhələnin aşıldığı hər bir klasterin səciyyəvi xüsusiyyətidir, amma konkret bir ərazinin əhalisinin əhəmiyyətli bir hissəsinin icma quruculuğu fəaliyyətlərində iştirak etdiyi bir nöqtəyə yaxınlaşanda dostların fokusu zərurətən genişlənməyə başlayır. Bu, klasterdə ancaq spesifik bir yaşayış sahəsi, yaxud bir neçə belə sahələr və ya tək bir kənd üçün keçərli ola bilər; klasterin digər hissələri isə hələ eyni gerçəkliyə malik olmaya bilər. Lakin bu cür yerlərdə sıravi səviyyədə işləyən dostların fikirlərini getdikcə daha çox o həndəvərdə yaşayan hər kəsin tərəqqisi və rifahı məşğul edir. Bəhai təsisatları əksəriyyətinin, yaxud hamısının artıq icma fəaliyyətlərinə cəlb olunduğu bütöv bir uşaq və yeniyetmə nəslinin hamısının ruhani təlim-tərbiyəsi üçün məsuliyyətlərini daha kəskin hiss edirlər. Yerli Ruhani Məhfillər, hətta formal əməkdaşlığa girərək hakimiyyət orqanları və yerli liderlərlə münasibətlərini möhkəmləndirirlər və ətraflarındakı ehtiyaclara cavab verən yeniyetmələr, gənclər, qadınlar və ailələr, yaxud digər insan qruplarından gələn sosial fəaliyyət təşəbbüsünün dəfələrlə artırılmasına getdikcə daha çox diqqət ayrılır. Fəaliyyətin yüksək səviyyəsi və çeşidliliyi bircə kənd və ya qonşuluğa xidmət etmək üçün Köməkçi Heyət üzvlərinin çoxsaylı assistentlər təyin etmələrini tələb edir; hər bir assistent zəruri olduqca məsləhət və dəstək verərək, hərəkətdə olan proseslərə impuls verərək bir ya daha çox hərəkət xəttini izləyə bilər.
4. Planın fəaliyyətlərinin belə bir dərəcədə vüsət almış olduğu yerlərdə sakinlər indi öz inkişaflarının istiqamətini idarə etmək üçün əhəmiyyətli ölçüdə yüksəlmiş qabiliyyətə malikdirlər, Əmrin təsisat və agentliklərinin isə indi öz məsuliyyətləri barədə genişlənmiş baxışı vardır. Əlbəttə, bu məsuliyyətlər əvvəllər olduğu kimi, davamlı olaraq qabiliyyət yaratmaqda və təşəbbüs göstərənləri dəstəkləməkdə sağlam bir sistemin yerində olmasını ehtiva edir. Lakin icmanın irəliləyişi əvvəlkindən daha çox dərəcədə yerli təsisatların və agentliklərin o mühitdə işləyən sosial qüvvələrin fərqində olmalarından, icmanın çoxlu fəaliyyətlərinin bütövlüyünü qorumaq üçün hərəkət etmələrindən asılıdır. Bu zaman Bəhai icmasının ətraf cəmiyyətlə münasibəti dərin dəyişikliyə məruz qalır. Özünün formal inzibati strukturları və qeyri-formal əməkdaşlıq mexanizmləri ilə təmsil olunaraq Bəhai icması öz haqqı ilə cəmiyyətdə çox da nəzərə çarpan bir protaqonistə çevrilmişdir, bir protaqonist ki, vacib məsuliyyətləri üzərinə götürməyə hazırdır, ruhani və maddi tərəqqi barədə geniş, kollektiv öyrənmə prosesini intensivləşdirir. Eyni zamanda da, geniş cəmiyyət Bəhai icma həyatının çoxlu cəhətlərini qəbul etdikcə və onun birləşdirici ruhunu mənimsədikcə, beləcə yaranmış olan dinamika müxtəlif qrupların, bəşəriyyətin birliyi barədə Həzrət Bəhaullahın baxışından ruhlanan ümumi bir hərəkatda bir araya gəlməsinə imkan yaradır. Bu günə qədər, Bəhai icma həyatı modelinin bu cür geniş yayıldığı yerlərin sayı mütəvaze bir rəqəmdir, hərçənd bu rəqəm yüksəlməkdədir. Məhz burada nə vaxtsa olanlardan fərqli olaraq Bəhai dininin cəmiyyətqurucu gücünün azad olunması müşahidə olunur.
5. Təbii ki, Bəhai fəaliyyətlərinin bu miqyasda vüsət alması heç də hər yerdə görünən bir mənzərə deyil. Bir klasterdə, yaxud klasterin ayrı-ayrı hissələrində şərtlərin və insanların xüsusiyyətlərinin – yəni, vəziyyətin gerçəkliyinin – yaratdığı fərqliliyi başa düşmək vacibdir. Buna müvafiq olaraq, Bəhai dininin cəmiyyətqurucu gücünün öz ifadəsini tapdığı yollar da müxtəlif ortamlarda fərqlənəcəkdir. Bəhai icma həyatının konkret bir ərazidə yaşayanları əhatə etmə miqyasından – hətta klasterdə böyümə proqramının intensivliyindən, yaxud qonşuluqda və ya kənddə fəaliyyətin səviyyəsindən – asılı olmayaraq sıravi səviyyədə xidmət edən dostların üzləşdikləri meydanoxuma əsas etibarilə hər yerdə eynidir. Onlar öz gerçəkliklərini oxuya bilməli və soruşmalıdırlar: əldə olan imkanlar və tələblərin işığında qarşıdakı tsiklda və ya tsikllar silsiləsində nələr münasib məqsədlər kimi izlənilməlidir? Siz və köməkçiləriniz bu sualı vermək və müvafiq strategiyaların müəyyən edilməsini təmin etmək üçün ideal mövqedəsiniz. Bənzər klasterlərdəki dostların təcrübəsindən çox şey öyrənmək olar, çünki eyni bir yolda bir addım öndə olan bir icma, uğrunda çalışılmalı olan növbəti hədəf barədə dəyərli bəsirətlər verə bilər. Dostlar qarşılarında olanlar üzərində düşündükcə asanlıqla görəcəklər ki, hər bir icmanın yetişməli olduğu bir hədəf vardır və hər bir hədəfə çatmağın da yolu vardır. Bu yolda irəliyə baxarkən biz Həzrət Bəhaullahın Özünü görə bilmərikmi ki, bir əlində bəşəriyyətin işlərinin cilovudur, o biri əli ilə hamını səsləyir ki, tələsin, tələsin?

*Sosial transformasiyaya töhfə verilməsi*

1. Həzrət Bəhaullahın Vəhyi bəşəriyyətin həm batini həyatı, həm də sosial mühitinin transformasiyası məqsədi daşıyır. Şövqi Əfəndinin adından yazılmış bir məktub sosial mühitin necə ruhların “ruhani cəhətdən inkişaf edə biləcəyi” və Allahın Vəhyi vasitəsilə parlayan “ilahi nuru tamlığı ilə əks etdirə biləcəyi” “atmosferi” təmin etdiyini təsvir edir. Əmrin cəmiyyətqurucu gücünün klasterdə azad edilməkdə olduğunun aydın bir əlaməti budur ki, onun artan sayda sakinləri qrupu Bəhai dininin təlimlərindən ilhamlanaraq mənsub olduqları geniş cəmiyyətin ruhani xarakterini və sosial şəraitini yaxşılaşdırmağa kömək etmək üçün səylər qoyurlar. Bəhailərin verdikləri töhfələr xidmət üçün qabiliyyət yaratmaqda fokuslanmaqları ilə seçilir; bu, öz inkişaflarının protaqonistlərinə çevrilmələrində əhalinin qabiliyyətinə inama əsaslanan bir yanaşmadır.
2. Klasterdə icma quruculuğu işinin intensivliyi yüksəldikcə dostlar orada qaçılmaz olaraq insanların ruhani və maddi tərəqqisini əngəlləyən sosial, iqtisadi və ya mədəni baryerlərin daha çox fərqində olurlar. Təhsillərində dəstəkdən məhrum uşaqlar və yeniyetmələr, qızların üzərində erkən nikahla bağlı ənənəvi adətlərdən gələn təzyiqlər, tanış olmayan səhiyyə sistemləri ilə bağlı yol tapmaqda köməyə möhtac olan ailələr, bəzi təməl ehtiyaclarının çatışmazlığından əziyyət çəkən kəndlər, yaxud müxtəlif qruplar arasında ədavət mirasından qaynaqlanan uzun zamanların təəssübkeşlikləri – Bəhai icmasının genişlənmə və möhkəmlənmə sahəsində səyləri onu bu və digər çoxlu situasiyalarla üz-üzə gətirəndə o, öz vəziyyətinin icazə verdiyi qədərilə bu cür reallıqlara cavab verməyə cəlb olunacaqdır. Bu cür situasiyalar üzərində düşünərkən aşkar olur ki, klasterlərin hüdudunda genişlənmə və möhkəmlənmə, sosial fəaliyyət, geniş yayılmış diskurslara töhfə vermək cəmiyyətin sıravi səviyyəsində yerinə yetirilən tək, vahid, ətrafayönəlik fəaliyyətin boyutlarıdır. Bütün bu səylər vahid hərəkət çərçivəsinə uyğun olaraq qoyulur və bu, hər şeydən əvvəl ümumi fəaliyyət modelinə uzlaşma gətirir.
3. Klasterdə mövcud insan resursları artdıqca və geniş diapazonlu vəzifələr üçün qabiliyyət inkişaf etdikcə sosial fəaliyyətin sıravi səviyyədə ilkin tərpənişləri görünməyə başlayır. Kəndlərin sosial fəaliyyət təşəbbüslərinin meydana çıxdığı və dayanıqlı edildiyi nəzərəçarpan münbit yer olması özünü doğrultmuşdur, amma şəhər ortamlarında da orada yaşayan dostlar bəzən yerli məktəblərlə, vətəndaş cəmiyyəti agentlikləri ilə, yaxud hətta hökumət orqanları ilə işləyərək sosial mühitə uğun fəaliyyət və layihələr həyata keçirməkdə müvəffəq olmuşlar. Ətraf mühit, kənd təsərrüfatı, səhiyyə, incəsənət, xüsusilə təhsil daxil olmaqla bir sıra vacib sahələrdə sosial fəaliyyətə təşəbbüslər edilməkdədir. Doqquzillik Plan boyunca və xüsusilə, spesifik institut kurslarının öyrənilməsi bu sahədə daha böyük fəaliyyəti stimulə etdikcə, biz insanların sosial və iqtisadi inkişafını irəlilədən formal və qeyri-formal səylərin sürətli çoxalmasını gözləyirik. Bu icma əsaslı təşəbbüslərin bəziləri öz işlərini dayanıqlı etmək üçün elementar inzibati strukturlar tələb edəcək. Şəraitin əlverişli olduğu yerlərdə Yerli Ruhani Məhfilləri təşviq etmək lazım gələcək ki, yeni, körpə təşəbbüsləri necə ən yaxşı şəkildə bəsləməyi öyrənsinlər və vədverici səyləri stimullaşdırsınlar. Bəzi hallarda konkret bir fəaliyyət sahəsilə bağlı olan ehtiyaclar Bəhai ruhlu təşkilatın yaranmasına əsas verəcəkdir və qarşıdakı Plan ərzində bu cür çoxlu təşkilatların meydana çıxmasını gözləyirik. Öz növbələrində Milli Ruhani Məhfillər isə, icmalarının sıravi səviyyələrində nələrin öyrənilməkdə olduğu barədə məlumatlı olmağın və qazanılmaqda olan təcrübənin təhlil edilməsinin yollarını tapmalı olacaq; bəzi yerlərdə bu, sosial fəaliyyəti izləməklə məşğul olan bir qurumun yaradılmasını tələb edəcəkdir. Bəhai dünyasına baxarkən biz Bəhai Beynəlxalq İnkişaf Təşkilatının təşviqi və dəstəyi ilə bu fəaliyyət sahəsində artıq nə qədər qüvvə toplandığını görməkdən məmnunuq.
4. Sosial fəaliyyətlə məşğul olmaq qabiliyyəti ilə sıx bağlı olan bir qabiliyyət cəmiyyətin diskurslarına töhfə vermək qabiliyyətidir. Mahiyyəti etibarilə bu, sadəcə insanların həyatına təsir edən məsələ barəsində söhbətdə iştirak etmək qabiliyyətidir və Bəhai prinsiplərinə və Bəhai təcrübəsinə əsaslanan perspektivin təklif edilməsidir. Bu şəkildə baxdıqda, bu, bir bacarıqdır ki, məsələn, təhsillərində, yaxud peşələrində onu çox bəhailərin, demək olar gündəlik praktika etmək imkanı var və bu, institut kurslarında iştirak etməklə bəslənilir; özünün daha formal ifadəsində isə bu, Beynəlxalq Bəhai İcmasının və milli İctimaiyyətlə İş Ofisinin işinin mərkəzində dayanır. Lakin Əmrin sıravi səviyyədə cəmiyyətqurucu gücünün azad edilməsi cəhətdən, bu bir qabiliyyətdir ki, genişlənmə və möhkəmlənmə işi vasitəsilə əhali ilə yaranmış sıx əlaqə həmin ərazinin geniş yayılmış sosial problemlərindən və həmçinin, oranın insanlarının onları aşmaq üçün canatmalarından daha dərindən agah olmağa gətirdikcə ona tələb daha da artır. İcma quruculuğu fəaliyyətlərində iştirak edənlərin sayı artdıqca, vahid bir orqan kimi Bəhai icmasının sosial tərəqqi qarşısındakı maneələrlə və qarşılıqlı əlaqədə olduğu insanların ağıl və ruhunu əzən məsələlərlə bağlı özünün əsaslı baxışını təklif etməsi ehtiyacı da artır. Bunun Yerli Ruhani Məhfillərə xüsusilə aidiyyatı vardır. Planın bu fəaliyyətlərinin vüsət alma dərəcəsinə çatdığı yerlərdə Məhfilə daha geniş surətdə mənəvi-əxlaqi bəsirət mənbəyi kimi baxılır. Zaman keçdikcə, cəmiyyətin diskurslarına töhfə vermək səyləri daha sistematik olur və bəhailər ətraflarında olan kəslərə diskursda konstruktiv iştirak etməyə və konsensus tapmağa kömək etməkdə səriştəli olurlar. Bəhai dininin baxışlarını icma liderləri və hakimiyyət nümayəndələri ilə bölüşmək imkanları axtarılır, müxtəlif qrup və maraqların təmsilçilərinin məşvərət vasitəsilə ümumi baxış nöqtəsinə yetişmələrinə yardım edilə biləcək mühitlər yaradılır. Həzrət Bəhaullahın Vəhyindən qaynaqlanan və Bəhai icmalarının təcrübələrindən gələn bəsirətlərin yerli səviyyədə təxirəsalınmaz sosial məsələlərdə necə istifadə edilə biləcəyini öyrənmək üçün indiyə kimi atılan addımlar bizdə məmnunluq doğurur; şübhəsiz, Doqquzillik Plan ərzində bu cəhətdən öyrəniləcək daha çox şeylər var.
5. Biz vurğulamaq istəyirik ki, həm tarixən, həm də indi sosial fəaliyyət və cəmiyyətin geniş yayılmış diskurslarında iştirak səyləri yalnız böyümə kontekstində deyil, həm də fərdi bəhailərin əlləri çatan yollarla cəmiyyətin tərəqqisinə töhfə verməyə çalışmalarının nəticəsi kimi meydana çıxmışdır. Dünyanın yaxşılaşması üçün işləmək barədə Həzrət Bəhaullahın çağırışına şəxsi cavab kimi, inananlar müxtəlif cür müəyyən peşələri seçmişlər və bənzər düşüncəli qrup və təşkilatların fəaliyyətlərini dəstəkləmək imkanları axtarmışlar. Bir sıra sosial məsələlərə cavab vermək üçün həm böyük, həm kiçik layihələr başladılmışdır. Çoxlu müxtəlif məqsədlər naminə işləmək üçün fərdlər qrupları tərəfindən bir çox Bəhai ruhlu təşkilatlar yaradılmışdır və konkret bir diskursa diqqət ayırmaq üçün ixtisaslaşmış qurumlar təsis edilmişdir. Hansı miqyasda aparılmasından asılı olmayaraq bütün bu səylərin hamısı dünya Bəhai icmasının sıravi səviyyəsində baş verən fəaliyyətləri istiqamətləndirən prinsip və bəsirətlərdən istifadə edə bilməsindən faydalanmışdır və onlar həmçinin, Yerli və Milli Ruhani Məhfillərin hikmətli məsləhətlərindən də yararlanmışdılar. Biz Camali-Mübarəkin sədaqətli ardıcıllarının çaşqın və dərin təşvişdə olan dünyanın bədbəxtliklərinə cavab verərkən göstərdikləri bu çeşidli, ahəngdar iman təzahürlərini görməkdən fərəhlənirik.

*Təlim-tərbiyə fəaliyyətləri və təlim institutu*

1. Ruhani və sosial transformasiya barədə Bəhai konsepsiyası üçün təlim-tərbiyənin vacibliyini çətin ki, dəyərindən az qiymətləndirmək mümkün olsun. “Allahın Tərbiyəçi Adının nurunun təzahürünə baxın,” – Həzrət Bəhaullah bəyan edir – “görün, belə bir təzahürün dəlilləri hər şeydə necə üzə çıxır, hər şeyin yaxşılaşması necə ondan asılıdır”. İcma quruculuğu işində təlim-tərbiyənin əhəmiyyəti danılmazdır, sosial fəaliyyət meydanında isə təlimin verilməsi dünyanın əksər hissəsində bəhailərin məxsusi töhfəsi olaraq qalır. Təlim-tərbiyə verməkdə Bəhai dünyasının yaratdığı struktur və agentliklər arasında görkəmli yeri, əlbəttə, təlim institutu tutur. Doğrudan da, yer kürəsi boyunca belə bir yetərliliklə işləyən milli və regional təlim institutları şəbəkəsi əvvəlki silsilə qlobal Planların ən nəfis meyvələri arasındadır. Sayı daim artan fərdləri institut prosesindən bəhrələnməyə qabil etməklə icmalar daxilində xidmət üçün qabiliyyət yaratmaq cari silsilədə olan Planların da əsas xüsusiyyəti olmaqda davam edəcəkdir. İcma inkişafı üçün artıq meydana çıxmış, aparıcı, animator, yaxud uşaq dərsi müəllimi kimi xidmət edə bilən yüz minlərlə fərdlərlə təmsil olunan qabiliyyət tarixi əhəmiyyətə malik bir resursdur.
2. Biz birinci dəfə təlim institutu konsepsiyasını təqdim edəndə, bu, genişlənmə və möhkəmlənmə işini üzərlərinə götürmələri üçün insan resursları yetişdirmək ehtiyacı kontekstində idi. İndiki zaman qovşağında, yeni Planlar silsiləsinin yenicə başladığı bir zamanda biz sizi daha geniş bir baxış qəbul etməyə dəvət edirik. Getdikcə artaraq, institut kurslarında iştirak Allahın dostlarını geniş cəmiyyətin həyatına getdikcə dərindən cəlb olunmaları üçün hazırlayır; bu onlara bilik, bəsirət, bacarıqlar verir ki, bunlar da onları yalnız öz icmalarının inkişafı prosesinə deyil, həm də cəmiyyətin tərəqqisinə töhfə verməyə qabil edir. Qısası, institut Bəhai dininin cəmiyyətqurucu gücünün azad olması üçün qüdrətli bir vasitədir. Hərçənd bu məqsədi dəstəkləmək üçün kurikulum materialları yaratmaq vəzifəsi uzun vədəli bir iş olsa da, mövcud materiallar da artıq geniş diapazonda təşəbbüslər üçün qabiliyyət yaratmaq məqsədi daşıyır. Bundan da əlavə, onlar beş yaşdan başlayaraq yeniyetmə yaşına qədər və daha sonra yetkin yaş dövrü üzrə fasiləsiz, uzlaşmış təlim-tərbiyə təcrübəsi təqdim edir və onlar sıravi səviyyədə açılan fəaliyyət modelinə bilavasitə müqabil element kimi xidmət edir. Bununla bağlı dostların dünyanın müxtəlif hissələrində, çeşidli sosial və mədəni kontekstdə olmaqla, icma inkişafının aspektləri barədə zəngin bəsirətlər yaratmaqlarını görməkdən məmnun olmuşuq. Əgər bu və hələ meydana çıxacaq bəsirətlər Bəhai icmasına daha geniş miqyasda fayda verməlidirsə, təlim-tərbiyə materiallarının hazırlanması və cilalanması sistemlərini genişləndirmək lazım gələcəkdir. Bunu nəzərə alaraq biz qarşıdakı illərdə bu işi istiqamətləndirmək üçün yanaşmanı tezliklə izhar edəcəyik.
3. İnstitutların təlim-tərbiyə prosesinin bu hər üç mərhələsini tədris etmək qabiliyyətinin yüksəldilməsi ilə bağlı biz bunu görməyə şadıq ki, təlimin verilməsi sisteminin genişləndirilməsinə əlavə olaraq təlim-tərbiyə təcrübəsinin özünün keyfiyyətinin yüksəldilməsinə getdikcə daha çox diqqət verilmişdir. Son dərəcə mühüm tələb institutun işinə töhfə verənlərin hamısını təlim-tərbiyənin məzmunu: onun məqsədləri, strukturu, pedaqoji prinsipləri, metodologiyası, mərkəzi konsepsiyaları, bir-birilə daxili bağlılıqları barədə anlayışlarında getdikcə inkişaf etməyə qabil etməkdir. Bir çox təlim institutu şuraları bu cəhətdən sizin 2015-ci il konfransınıza ünvanlanmış mesajda təsvir olunan əməkdaşlıq qrupu tərəfindən dəstəklənmişdir. Bəzi yerlərdə ayrı-ayrı komandalar həmçinin, müvafiq olaraq uşaq dərsləri, yeniyetmə qrupları və dərnəklərin effektivliyinə töhfə verən amilləri müəyyən edərək və hər bir xidmət yolunda məşğul olan dostlara qabiliyyətlərini daha da inkişaf etdirmək üçün yardım etmək yollarını taparaq bu əsas fəaliyyətlər üzrə fokuslanmağa başlamışlar. Regiondakı Köməkçi Heyət üzvləri və onların assistentləri öyrənilməkdə olanların bitişik klasterlər boyunca və intensiv fəaliyyət mərkəzlərinin hüdudları daxilində daha geniş sayda dostlara çatmasının qayğısına ilk qalanlardır. İnstitut fəaliyyətlərinin irəlilədilməsində dərin təcrübəyə malik olan fərdlər resurs şəxslər kimi xidmət edirlər və erkən inkişaf mərhələsində olan institutlara irəliləməkdə kömək etməkdə onların səmərəli vasitə olmaları özünü doğrultmuşdur. Bununla belə, ümumilikdə isə, hər bir institutun qonşu ölkə və regionlarda qardaş agentliklər tərəfindən yaradılmaqda olan çoxlu mühüm bəsirətlərlə tanış olmalarını təmin edən məhz Müşavirlərdir. Müşavirlər institutların müxtəlif ölçülü qruplaşdırılması tədbirini almışlar ki, ən təcrübəli institutların öyrənməkdə olduqları dərslərin daha geniş, getdikcə də artan şəkildə formal seminarlar vasitəsilə paylaşılması mümkün olsun. Bütün bu tədbir mexanizmləri növbəti Planda möhkəmləndirilməlidir. Yeniyetmələrin ruhani gücləndirilməsi proqramı barədə öyrənmənin yayılması meydançalarının fəaliyyət göstərdiyi yerlərdə öyrənmə meydançası ilə onlara bağlı institutlar arasında əməkdaşlığın son dərəcə məhsuldar olması artıq sübut olunmuşdur və bu intensivləşməlidir; onların ümumi bir hədəfi izləmələri və klasterlərin irəliləməsini görmək kimi müştərək arzuları əməkdaşlıq və qarşılıqlı yardım ruhunun çiçəklənməsi üçün ideal şərait yaradır. İndi institut prosesinin effektivliyinə töhfə verən amillər barədə toplanmış bilik genişdir və biz Beynəlxalq Təbliğ Mərkəzindən gözləyirik ki, öyrənilənləri sistemləşdirib sizin ixtiyarınıza versin.
4. Bizim yuxarıda təsvir etdiklərimiz davamlı cilalanma halında olan bir təlim-tərbiyə sistemidir. Bu, çoxlu fərdlərin bunun daha da inkişaf etdirilməsi üçün dəstəklərini vermələrini tələb edir; bu, həmçinin tələb edir ki, institutlar, ümumən isə Bəhai təsisatları öncədən planlaşdırsınlar və təmin etsinlər ki, icmanın təlim-tərbiyə fəaliyyətlərini dəstəkləməkdə diqqətəlayiq qabiliyyət inkişaf etdirmiş fərdlər öz xidmətlərini davam etdirə bilsinlər və həyat şəraitləri dəyişəndə institutun işinə digər əhəmiyyətli yollarla cəlb olunmaqda davam edə bilsinlər. İnstitut prosesinin effektivliyini başa düşərək Həzrət Bəhaullahın hər bir ardıcılı – heç də sonuncu sırada olmayaraq bəhai gənclər – onun irəlilədilməsinə hansısa bir yolla töhfə vermək istəyəcəkdir. İnstitutlar yaxşı bilirlər ki, gənc insanların malik olduqları potensialın açılması onlar üçün müqəddəs bir vəzifədir; indi biz o bəhai gənclərdən xahiş edirik ki, institutun gələcək inkişafını da məhz elə həmin işıqda görsünlər. İnstitutu daha yüksək funksionallığa gətirməkdə doqquz illik icma miqyaslı fəaliyyətin ön sıralarında biz meyar qoyan gənclərin geniş bir hərəkatını gözləyirik. Onlar getdikcə daha çox ruhların institut proqramlarından faydalanmasını təşviq etmək üçün hər bir fürsəti – məktəblərində və universitetlərində, iş mühitlərində, ailədə və sosial ünsiyyətlərində – yaxalamalıdırlar. Bəzi gənclər bir xidmət dövrünü – bəlkə hətta ardıcıl bir neçə ilini – təlim verməyə, xüsusən də özlərindən yaşca balacalara təlim verilməsinə həsr edə biləcəklər; bir çoxları üçün isə institut fəaliyyətlərinin dəstəklənməsi bütün təhsilləri boyunca və bu dünyada peşələrindən dolanışıq əldə etməyə çalışdıqca həyatlarının daimi bir boyutu olacaqdır; amma bu hamı üçün ən azı əziz bir təəhhüd olmalıdır.
5. Dünyanın çox hissələrində fərdlərin və ailələrin institut prosesində iştiraklarının bir təbii nəticəsi təlim-tərbiyənin özünün bütün formalarında vacibliyi barədə şüur səviyyəsinin yüksəlməsi olmuşdur. Uşaq dərsi müəllimləri kimi xidmət edən dostlar öyrətdikləri uşaqların təlim-tərbiyələrində hərtərəfli inkişaflarına yaxından maraq göstərirlər, aparıcı və animator kimi xidmət edən dostların isə təbii olaraq qayğısı budur ki, yetkin yaşa yaxınlaşan və ya o yaşa yetişən gənc insanlar – həm qızlar, həm də oğlanlar – institutun özünün təklif etdiyi kurslarla məhdudlaşmasınlar, çoxlu növ təlim-tərbiyəyə əlləri yetsin və onlardan faydalansınlar. Məsələn, onlar gənc insanları sənət öyrənməyə və ya universitetdə oxumağa təşviq edə bilərlər. Biz çoxlu icmalarda böyük sayların institut prosesinə cəlb olunmalarının əhali arasında mədəniyyətin bu cəhətini tədricən necə yenidən şəkilləndirməsindən heyrətlənmişik. Şüur səviyyəsi bu cür yüksəldikcə, Əmrin təsisatları bunu təmin etmək üçün məsuliyyət götürməli olacaqlar ki, nəticə olaraq gənc insanlarda baş qaldıran nəcib canatmalar – cəmiyyətlərinə bir həyat boyu davam edən mənalı xidmət təklif etmək imkanı verən təhsil və təlim əldə etmək üçün canatmalar – həyata keçirilə bilsin. İcmanın, son nəticədə millətin, nəsildən nəslə keçdikcə uzun vədəli inkişafı xeyli dərəcədə kollektiv sosial tərəqqi üçün məsuliyyəti üzərlərinə götürəcək şəxslərə sərmayə qoyulması səylərindən asılıdır.
6. Bəhai prinsiplərinə əsaslanan bir icmada təlim-tərbiyənin mərkəzi yerdə dayanmasının bu araşdırılması, daha bir müşahidə olmadan tamamlanmamış qalardı. Şövqi Əfəndi “davamlı səy” vasitəsilə “Həzrət Bəhaullahın nəhəng Vəhyinin əhəmiyyəti barədə daha adekvat anlayış” əldə etməyə çalışmağın vacibliyinə böyük vurğu etmişdir. Sonsuz sayda ruhların Vəhyin həyatverici sularına və Allahın Sözünün tükənməz mənalarına sistematik olaraq əllərinin yetməsi üçün bir alət olaraq təlim institutunun paraleli yoxdur. Amma Bəhai dini və onun təlimləri barədə öz anlayışlarını yüksəltmək üçün dostların səyləri, əlbəttə, institut prosesində iştirakla məhdudlaşmır. Doğrudan da, institutun effektivliyinin güclü bir göstəricisi Həzrət Bəhaullahın Əmrini fərdi, habelə kollektiv qaydada, istər təsisatların yaratdıqları formal mühitlərdə, istərsə də daha qeyri-formal ortamlarda araşdırmağa davam etmək üçün onun materialları ilə təmas edənlərdə onun yaratdığı yanğıdır. Vəhyin özünün araşdırılmasından savayı, təlimlərin insan fəaliyyətlərinin saysız-hesabsız sahələri üçün tətbiqi mənaları da böyük əhəmiyyət kəsb edir. Vasitəsilə gənc inananların bəşəriyyətin tərəqqisi ilə bağlı məsələlərdə Bəhai perspektivi ilə daha yaxşı tanış olduqları bir təlim-tərbiyə formasının diqqətəlayiq bir nümunəsi Qlobal Rifahı Araşdırma İnstitutunun təklif etdiyi seminarlarda iştirakdır. Vəhy dəryasının genişliyi nəzərə alınaraq, bu aydın olar ki, onun dərinliklərini araşdırmaq xidmət yolu ilə gedən hər bir ruh üçün ömür boyu davam edən bir məşğuliyyətdir.
7. Dünyanın müxtəlif hissələrində cəmiyyətin tərəqqisinə Bəhai dininin verməkdə olduğu töhfə daha da görünən olduqca, Bəhai icması müdafiə etdiyi prinsipləri daha yaxşı izah etməyə və bəşəriyyətin üzləşdiyi müşküllərə onların tətbiq edilmə münasibliyini nümayiş etdirməyə çağrılacaqdır. İcmanın intellektual həyatı nə qədər çiçəklənir və intişar tapırsa, bu çağırışa cavab vermək qabiliyyəti də o qədər böyüyür. Həzrət Bəhaullahın ardıcılları ideyalar aləmində intellektual ciddiyyət və fikir aydınlığının əməl dünyasında ruhani və maddi tərəqqi öhdəlikləri ilə tən olmasını təmin etməli olacaqlar.

*Bütün səviyyələrdə inzibati qabiliyyətin yüksəldilməsi*

1. Səksən il öncə Əmrin Vəlisinin adından yazılmış bir məktub Bəhai inzibati sistemini “gələcəkdə sosial həyatın və icma yaşayışının qanunları olacaq şeyin ilkin forması” kimi təsvir edirdi. Bu gün, Quruculuq Çağının ikinci əsrinin əvvəlində Bəhai inzibati sisteminin forması əhəmiyyətli dərəcədə inkişaf etmişdir və onun davamlı inkişafı Bəhai dininin cəmiyyətqurucu gücünün azad olması üçün mühüm olacaqdır.
2. Bəhai dininin sıravi səviyyədə inzibati sistemi, əlbəttə, Yerli Ruhani Məhfillərin inkişafı ilə sıx bağlıdır. Bu körpə Ədalət Evləri Şövqi Əfəndi tərəfindən “Bəhai cəmiyyətinin əsas dayağı, həmçinin onun inzibati strukturunun ilkin təməli” kimi təsvir edilir və o, onların qurulmasının vacibliyini möhkəm vurğulayır. 1995-ci ildə biz bütün yerli Məhfillərin, o cümlədən, yenicə qurulanların ilin istənilən vaxtında deyil, Rizvanın Birinci Günündə seçilməsi praktikasının yenidən tətbiqinə çağırdıq. Bu inkişaf belə bir faktla bağlı idi ki, bir nahiyənin hüdudları kənarında olan inananlar seçki prosesində kömək edə bilsələr də, hər hansı Məhfili seçmək və onun işləməsini davam etdirmək üçün başlıca məsuliyyət o yerin bəhailərinin üzərindədir; onların inzibati fəaliyyəti üzərlərinə götürməyə hazırlığından çox şey asılıdır. Son illər hər hansı bir ərazidə təlimlərə əsaslanan hərəkət modeli orada yaşayan fərdlər və ailələr arasında bərqərar olduqca Bəhai kimliyi hissinin tədricən necə möhkəmlik əldə edə biləcəyi müşahidə olunmuşdur. Beləliklə Yerli Məhfilin qurulmasının mümkün olduğu vaxta, icma çox vaxt icma quruculuğu səyləri nöqteyi nəzərindən müəyyən bir qabiliyyət səviyyəsinə çatmış olur. Bu nöqtəyə yaxınlaşdıqca – və bu lazımsız yerə yubadılmamalıdır – icma həyatının Bəhai inzibati sistemi ilə bağlı formal aspektlərinin başa düşülməsinin bəslənilməsi üçün səylər qoyulmalıdır. Belə bir mühitdə meydana çıxan Yerli Məhfilin canlı icmanı saxlamaqda kömək edən fəaliyyətləri təşviq etmək və qüvvətləndirmək məsuliyyətindən daha yaxşı agah olma imkanı vardır. Lakin geniş diapazonda digər məsuliyyətlərin də yerinə yetirilməsində səriştəlilik əldə etməyə ehtiyac vardır və bu məsələdə sizin köməkçilərinizin və onların assistentlərinin verdikləri dəstək həyati vacib olacaqdır. Sizin 2010-cu il konfransınıza mesajımızda biz belə bir Məhfilin inkişaf yolunu təsvir etmişdik və biz onun funksiya göstərməsinin müxtəlif boyutlarına o cümlədən, onun Yerli Fondu idarə etmək və dəstəkləmək, zamanı yetişdikdə sosial fəaliyyət təşəbbüslərini dəstəkləmək, yerli hökumət qurumları və vətəndaş cəmiyyəti ilə qarşılıqlı fəaliyyətdə olmaq kimi diqqət verilməli olan cəhətlərə istinad etmişdik. Belə bir Məhfil tərəfindən xidmət olunan bir icmanın əldə etdiyi faydaları izah etməyə ehtiyac yoxdur.
3. Milli Ruhani Məhfillər və Regional Bəhai Şuraları ilə sizin qarşılıqlı fəaliyyətinizdə sizdən xahiş edirik ki, Yerli Ruhani Məhfillərin bərqərar olması və onların işinin, xüsusilə, böyümənin bu cəhətinin az vurğu aldığı ərazilərdə möhkəmləndirilməsi məsələsinə diqqət verəsiniz. Biz gözləyirik ki, bu, ilbəil formalaşan Yerli Məhfillərin sayında sürətli artıma töhfə verəcəkdir. Bəzi ölkələrdə sizin məşvərətləriniz kənd yerlərində hər bir nahiyənin sərhədlərini müəyyənləşdirmək üçün mövcud sxemlərin adekvat olub-olmaması məsələsini əhatə etməli olacaqdır.
4. Meydana çıxmış inandırıcı bəsirətlərdən biri budur ki, bir icmada Yerli Məhfilin məqam və liderliyinin tanınma dərəcəsi inananların seçki prosesinin müqəddəsliyini və özlərinin bu prosesdə, inandırma eyhamından və ya hakimiyyət barədə dünyəvi münasibətlərdən azad bir atmosferdə iştirak etmək vəzifələrini nə qədər dərindən dərk etmələrinə bağlıdır. Bəhai seçkilərinin əsasında dayanan ruhani prinsiplər barəsində icmada şüur səviyyəsi yüksəldikcə təsisatda xidmət etməyə çağrılmağın bir şəxs üçün nə demək olması barədə yeni konsepsiya formalaşır və fərd, icma, Yerli Məhfil və onun agentliklərinin bir-birinə necə münasibət göstərmələri barədə anlayış yüksəlir. İcmada Yerli Məhfilin qurulması və onun məqsədi barəsində söhbətləri stimulə etmək və o söhbətləri ilbəil dayanıqlı etmək üçün sistematik səylər qoyulan yerlərdə seçilən orqanın gücü və icma həyatının dinamizmi bir-birini gücləndirir.
5. Son iki ildə Yerli Ruhani Məhfilin iki mərhələli seçkisi prosesinin, kökləri Tehranın Ruhani Məhfilinə Həzrət Əbdül-Bəhanın verdiyi təlimatlara gedib çıxan bir yanaşmanın qəbul edilməsini bizim təsdiq etdiyimiz yerlərdə qarşılıqlı təsir xüsusilə nəzərəçarpan olmuşdur. Səkkiz ölkəyə yayılmış iyirmi iki Yerli Məhfil bu müddət ərzində artıq bu metodla seçilməyə başlamışdır. Bir çox cəhətləri ilə Milli Ruhani Məhfilin seçkisi ilə eyniyyət təşkil etməklə bu, nahiyənin vahidlərə bölünməsini ehtiva edir ki, onların hər birindən bir və ya daha çox nümayəndə seçilir və bundan sonra nümayəndələr Yerli Məhfili seçirlər. Nahiyədə yaşayan bəhailərin sayı artdıqca və artan kompleksliyi idarə etməkdə icmanın qabiliyyəti yüksəldikcə, iki mərhələli seçki prosesinin tətbiqi halı buna uyğun olaraq daha güclü olur. Müvafiq olaraq qarşıdakı Planda həm kənd, həm də şəhər olmaqla, şərtlərin belə bir addımın zamanında olduğuna imkan verən daha çox yerlərdə Yerli Məhfilin seçilməsi üçün bu metodun qəbul edilməsini təsdiq edəcəyimizi gözləyirik.
6. Yerli Ruhani Məhfil öz yurisdiksiyasında icma quruculuğu işini necə daha yaxşı irəlilətməyi öyrənməyə yaxından maraq göstərir və belə olmaqla o, klasterdə fəaliyyətləri koordinasiya edən dostlarla müntəzəm məşvərət edir. Nahiyədə o, istənilən intensiv fəaliyyət mərkəzinin inkişafını, xüsusilə orada yetişmiş və böyümə prosesini stimulə edən inananlar komandalarına dəstək verməklə yaxından izləyir. Ümumiyyətlə, nahiyə və ya nahiyənin bir hissəsində fəaliyyətin intensivləşdirilməsi nə qədər çox təşkilati tədbirlər tələb edirsə – deyək ki, ev ziyarəti kampaniyalarının təşkili, dua görüşünə ev sahibliyi edən ailələrin müşayiət edilməsi, yaxud birlikdə işləmək üçün qruplar yaratmaqda onların təşviq edilməsi – Yerli Məhfilin bu cəhətdən üzərinə götürə biləcəyi rol bir o qədər nəzərə çarpır. Bəhai fəaliyyətlərinin böyük saylara qucaq açdığı və Məhfilin işinin kompleksliyinin və onun çoxlu məsuliyyətlərinin artdığı nahiyələrdə Məhfil bəzən görür ki, onun Katibinin kadrları olan ofislə dəstəklənməsinə ehtiyac vardır və son nəticədə layiqli bir yerli Həzirətül-Qüdsün olması təxirəsalınmaz tələbə çevrilir.
7. Yerli Məhfillər icmanın inkişafının bəslənməsi üçün getdikcə daha və daha böyük məsuliyyət payı götürdükcə regional və milli səviyyədəki təsisatlar onları dəstəkləmək səylərində daha sistematik olmalıdırlar. Biz bu ehtiyacın ödənilməsinin metodik bir şəkildə qarşılanmasını görməkdən məmnun olmuşuq, məsələn, Milli Məhfillər və Regional Şuralar spesifik hərəkət xətlərinin açılması barədə məşvərət etmək üçün Yerli Məhfillərin Katibləri və digər vəzifəli şəxsləri ilə vaxtaşırı görüşlər çağırırlar.
8. Regional Şuranın, eyni vaxtda çoxlu klasterlərə müvafiq dəstək vermək bacarığı da daxil olmaqla yüksəlmiş inzibati qabiliyyətini inkişaf etdirdiyi yerdə bu, bütün regionun sürətli tərəqqisinə kömək etmişdir. Sizin 2015-ci il konfransınıza bizim mesajımız göstərirdi ki, Regional Şuraların qurulmasının tələb edilmədiyi daha kiçik ölkələrdə milli səviyyədə formal bir struktur yaratmağa ehtiyac ola bilərdi ki, klasterlərin irəlilədilməsinə kömək edilməsi vəzifəsi ona həvalə edilsin. Sizdən xahiş edirik ki, bunun hələ baş vermədiyi ölkələrdə o formal strukturun, daha doğrusu, üç, beş, yaxud yeddi üzvdən ibarət Milli Böyümə Komitəsinin təyin edilməsi üçün addımlar atılması barədə indi Milli Məhfillərlə məşvərət edəsiniz. Milli Məhfilin bu agentliyə zəruri hərəkət sərbəstliyi verməsi lazım olacaq ki, klasterlərin hərəkatını bəsləsin və bu cəhətdən Regional Şuralar barədə öyrənilən münasib bəsirətlərdən istifadə etsin. Onun məsuliyyətlərinə Ərazi Təbliğ Komitələrinin təyin edilməsi, planlarında onların təşviq edilməsi, daxili pionerlərin yerləşdirilməsinin təşkil edilməsi, təbliğ layihələrinə dəstək verilməsi və əsas ədəbiyyatın yayılması daxil ola bilər. Komitə Milli Məhfilin bir agentliyi olan təlim institutu və ölkəyə xidmət edən Köməkçi Heyət üzvü ilə sıx əməkdaşlıq edə bilməkdən faydalanacaq, o, həmçinin müvafiq Müşavirlə də birbaşa əlaqə yarada biləcək. Milli Məhfil təbii olaraq Komitənin işi ilə davamlı tanışlığını saxlamaq və ona rəhbərlik, dəstək və təşviq vermək istəyərkən, bütünlüklə böyümənin irəlilədilməsi ilə məşğul olan bir qurumun yaradılması Məhfilə imkan verəcək ki, digər vacib məsələlərə də daha böyük diqqət ayırsın. Şuraların qurulmadığı, lakin son nəticədə qurulacağı ölkələrdə də indiki zamanda Milli Böyümə Komitəsi təyin olunmalıdır.
9. Planın cidd-cəhdlə izlənməsinin azad etdiyi ruhani enerji dalğalandıqca, bu, bəşəriyyəti tam yetkinliyə çatmaqdan geri saxlayan əks-təsir güclərinin müqaviməti ilə rastlaşır. Bu güclərin qarşısında yerli səviyyədə izlənməkdə olan müxtəlif hərəkət xətlərinin canlılığını qoruyub saxlamaq və gücləndirmək lazımdır. Bu son dərəcə mühüm məsuliyyətin iki Köməkçi Heyətin üzvlərinə xüsusilə aiddiyyatı vardır ki, onların çoxsaylı, tələbkar vəzifələri onları sıravi səviyyədəki şəraitlə yaxından bağlılıqda və icmanın ruhuna təsir edə biləcək hər hansı bir şeyə qarşı ayıq vəziyyətdə saxlayır. Müxtəlif mədəniyyət və sosial mühitlər boyunca onlar müxtəlif cür meydanoxumaları qarşılamaqda dostlara kömək etməlidirlər: əvvəllər zidd olan qruplara ümumi hədəf uğrunda çalışmaqla birliyə gəlməkdə kömək etmək; bəşəriyyətin yeniyetməlik dövrünə məxsus olan miras qalmış adət və münasibətlərdən əl çəkməyi öyrənmək və bütün növ təəssübkeşlikləri aşmaq; məsələlərə rişxənd və ya qüsur axtarmaq gözü ilə baxmaq meylinin qarşısını almaq və bunun yerinə həvəsli və konstruktiv baxış saxlamaq; qadınların və kişilərin bərabərliyini praktikaya qoymaq; fərdi təşəbbüs vasitəsilə ətalət və apatiyanı atmaq; kollektiv hərəkət planlarına dəstəyi şəxsi tərcih hissiyatından önə çəkmək; müasir texnologiyaların gücündən onların potensial olaraq taqətdən salıcı təsirinə təslim olmadan istifadə etmək; Əmri təbliğ etməyin şirinliyini və bəşərə xidmət sevincini dünyəvi maraqlardan üstün tutmaq; konsumerizm tiryəkini rədd etmək; materialist ideologiyalardan və onların aqressiv şəkildə təbliğ etdiyi dünyagörüşündən üz döndərmək və nəzərini Allahın qanun və prinsipləri olan parlaq mayaka dikmək. Bu və digər çoxlu şeylər bəşəriyyətin həyatında şübhəsiz ki burulğanlı olan illəri keçərkən vəfadarlar dəstəsinin yerinə yetirməli olduqları geniş məsuliyyətlər çevrəsini təşkil edir. Sizin dəstələrlə daxilolma prosesinin irəlilədilməsində özlərini belə etimada layiq aparmış köməkçiləriniz nə vaxt və harada baş qaldırmalarından asılı olmayaraq bütün bu cür meydanoxumaların öhdəsindən gəlməlidirlər. Özlərinin yaxşı nümunələrinin gücü və yaxşı məsləhətlərinin aydınlığı ilə qoy onlar imanda, əminlikdə və xidmət həyatına təəhhüddə böyüməkdə dostlara kömək etsinlər və əmin-amanlıq sığınacağı, üzülmüş və münaqişədən tükənmiş bəşəriyyətin pənah aparacağı yer olan icmalar qurduqca onları müşayiət etsinlər.
10. Son silsilə Planlar ərzində icmanın öz fokusunu Əmrin ən təxirəsalınmaz ehtiyacları üzərində saxlamaqla bağlı qabiliyyəti onun ən vacib güclərindən biri kimi meydana çıxdı. Lakin bu fokuslanmaq hissi çoxlu hərəkət xətlərini ehtiva etməlidir ki, bunların da hamısı bir-birilə rəqabətdə olmadan irəlilədilməldir. Bu geniş baxış, paralel mövcud olan imperativlərin təfərrüatlı anlaşılmasını, artmış çeviklik və yüksək təsisat əməkdaşlığını tələb edir. Biz fərqindəyik ki, Əmrin resursları məhduddur və fərdlər vaxtla bağlı çoxlu tələblər qarşısındadırlar. Lakin Plan konkret bir yerdə açıldıqca və xidmət etmək istəyənlərin sıraları artdıqca, zəngin və canlı Bəhai icma həyatının müxtəlif aspektləri də buna uyğun irəliləyəcək və Bəhai dininin cəmiyyətqurucu gücü parlayacaq.

*Tarixi bir missiya*

1. Biz bu səhifələrdə sizdə bu təəssüratı yaratmış olduğumuza ümid edirik ki, Bəhai icmasının bugünkü qabiliyyəti, uzlaşmış hərəkət çərçivəsinə sadiq qalmaqla nail olduğu intizamla birləşərək onu özünün bütün, həm ruhani, həm də maddi resursları cəhətdən genişmiqyaslı və ciddi sınağa hazırlamışdır. Qısa zaman sonra başlayacaq Planın – müqəddəs iyirmi beş illik cəsarətli təşəbbüsdə ilk böyük öhdəlik, miqyas və əhəmiyyətinə görə bütöv bir nəsli əhatə edən Planın – fərdi inanan, icma və təsisatlardan tələbi Əmrin Vəlisinin Onillik Yürüşün başlanğıcında Bəhai dünyasının qarşısında qoyduğu tələbləri xatırladacaqdır. Əgər dostlar Qüdrət Sahibi Allahın fəzli ilə indi çağrıldıqları qəhrəmanlıq zirvələrinə yetişməkdə müvəffəq olarlarsa, tarix heç şübhəsiz, Quruculuq Çağının birinci əsrinin salnaməsini bəzəyən şanlı əməlləri necə şərəfli tutursa, onların da hərəkətlərini heç də az parlaq olmayan şərəfə layiq görəcəkdir.
2. Biz bunu təmin etməkdə sizə və Milli Ruhani Məhfillərə xeyli dərəcədə güvənirik ki, bu kollektiv təşəbbüsün təbiəti ilə dostları tanış etmək üçün edilən bütün səylərdə tarixi perspektiv tam nəzərdə saxlanılsın. Bugünkü sivilizasiyanın, özünün bütün maddi nailiyyətləri ilə qüsurlu olması üzə çıxdı və Qələmi-Əla hökmü belə vermişdir: “Məgər bilmirsinizmi ki, Biz insanların malik olduqlarını yığışdırdıq və onun yerinə yeni nizam açdıq?” İlahi Sivilizasiyanın qurulması, Əmrin Vəlisinin sözlərinə görə, “Bəhai dininin başlıca missiyasıdır”. Bu, ən əsaslı keyfiyyətlər üzərində qurulmalıdır, o keyfiyyətlər ki, dünyanın onlara böyük ehtiyacı vardır: birlik, etibar, qarşılıqlı dəstək, əməkdaşlıq, yoldaşlıq hissi, təmənnasızlıq, həqiqətə sədaqət, məsuliyyət hissi, öyrənmək yanğısı, hamını qucaqlayan bir ürəyin məhəbbəti.
3. Bəşəriyyətin öz Rəbbinin məhəbbəti ilə nurlandığını görməyin necə də həsrətindəyik; hər bir dildə Onun tərifini eşitməyin necə də həsrətindəyik. Bizim arzumuzun atəşini bilərək siz başa düşərsiniz ki, biz başımızı Ən Müqəddəs Astanaya qoyanda Həzrət Bəhaullaha hansı hisslərlə yalvarırıq ki, sizi və Onun qiymətli Dinini əziz tutanları Özünün təsvirəgəlməz fəzlinin daha kamil kanallarına çevirsin.

 [imzalanmışdır: Ümumdünya Ədalət Evi]